สิงคโปร์แก้เพี้ยน เอ็นเอวีกองทอง
ตลาดหุ้นสิงคโปร์ สั่งผู้ดูแลสภาพคล่องกองทุนทองคำ ร่วมซื้อขายก่อนปิดตลาด แก้ปัญหาเอ็นเอวีไม่สอดคล้องทองโลก
27 ก.พ. 2555

ตลาดหุ้นสิงคโปร์ สั่งผู้ดูแลสภาพคล่องกองทุนทองคำ ร่วมซื้อขายก่อนปิดตลาด แก้ปัญหาเอ็นเอวีไม่สอดคล้องทองโลก
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตั้งแต่วันที่ 13 ก.พ.ที่ผ่านมา ตลาดหลักทรัพย์สิงคโปร์กำหนดให้ผู้ดูแลสภาพคล่องของกองทุน ETF ทองคำในตลาดหลักทรัพย์สิงคโปร์ เข้าไปร่วมทำหน้าที่ซื้อและขายในช่วงก่อนปิดตลาด จากเดิมทำหน้าที่เฉพาะช่วงซื้อขาย เพื่อช่วยดูแลราคาปิดกับมูลค่าหน่วยลงทุนโดยประมาณ (iNAV) ของกองทุน ซึ่งคาดการณ์จากราคาทองคำในตลาดโลกให้ใกล้เคียงกันมากที่สุด 
สำหรับความแตกต่างระหว่าง iNAV กับราคาปิดเป็นผลจากความผันผวนของราคาตลาดที่ไม่อาจคาดได้ เพราะ iNAV คำนวณจากราคาสินทรัพย์ในเวลานั้นๆ ขณะที่ราคาซื้อขายหรือราคาปิดเกิดจากปริมาณความต้องการซื้อขายที่แท้จริงจากผู้ซื้อและผู้ขายในตลาดหลักทรัพย์ เหตุการณ์นี้เคยเกิดขึ้นกับกองทุน ETF ในตลาดหุ้นขนาดใหญ่ที่มีสภาพคล่องมีมูลค่าการซื้อขายสูงในสหรัฐ โดยเดือน ม.ค.ที่ผ่านมา มีกรณีราคาปิดกองทุน SPDR Gold Trust และ NAV ต่างกัน 3% ขณะที่ตลาดสิงคโปร์ต่างกันไม่เกิน 1% 
อีกทั้งกองทุนทองคำในไทยที่อ้างอิงกับราคากองทุนหลักในตลาดสิงคโปร์ต้องรอข้อสรุประหว่างสมาคมบริษัทจัดการลงทุนและสำนักงานคณะกรรมการกำกับหลักทรัพย์และตลาดหลักทรัพย์ ว่าจะมีแนวทางคำนวณมูลค่าหน่วยลงทุนอย่างไร แต่เชื่อว่าจะได้ข้อสรุปที่เป็นธรรมกับผู้ลงทุน มั่นใจว่าจะได้ราคา NAV ที่สะท้อนราคาทองคำโลกมากที่สุด